สาระดีผ่านจอ
ออกอากาศเทปแรกไปเป็นที่เรียบร้อยแล้วเมื่อวันที่ 5 พ.ค.ที่ผ่านมาทางสถานีโทรทัศน์ ททบ.5 สำหรับรายการ Family Business Open Up! เปิดความคิด ธุรกิจสองรุ่น ซึ่งเป็นความร่วมมือระหว่างธนาคารกสิกรไทย บริษัท ไทยเบฟเวอเรจ และมหาวิทยาลัยหอการค้าไทย
6 พ.ค. 2556

ออกอากาศเทปแรกไปเป็นที่เรียบร้อยแล้วเมื่อวันที่ 5 พ.ค.ที่ผ่านมาทางสถานีโทรทัศน์ ททบ.5 สำหรับรายการ Family Business Open Up! เปิดความคิด ธุรกิจสองรุ่น ซึ่งเป็นความร่วมมือระหว่างธนาคารกสิกรไทย บริษัท ไทยเบฟเวอเรจ และมหาวิทยาลัยหอการค้าไทย 
รายการโทรทัศน์นี้ถือเป็นรายการแรกของโลก เป็นความร่วมมือระหว่างองค์กรทางธุรกิจ และผู้ผลิตมืออาชีพ โดยที่เนื้อหารายการนำเสนอถึงเคล็ดลับความสำเร็จของธุรกิจครอบครัว ผ่านปมความเห็นต่างระหว่างคนในครอบครัว เพื่อสะท้อนให้เห็นถึงความท้าทายในการบริหารจัดการทางธุรกิจพร้อมๆ ไปกับการส่งต่อ และถ่ายทอดการเติบโตของธุรกิจครอบครัวจากรุ่นสู่รุ่น 
“เสี่ยอ๋อ” กฤษฎา ล่ำซำ รองประธานกรรมการ ธนาคารกสิกรไทย เปิดเผยว่า ที่เลือกสนับสนุนรายการนี้เกิดจากการเล็งเห็นถึงความสำคัญของธุรกิจครอบครัว ซึ่งที่ผ่านมาธนาคารได้มีการจัดกิจกรรมมาอย่างต่อเนื่อง ไม่ว่าจะเป็นหลักสูตรอบรมการบริหารธุรกิจครอบครัวไทยอย่างมืออาชีพมากว่า 5 ปี ปัจจุบันมีมาถึงรุ่นที่ 10 
นอกจากนี้ กสิกรไทยยังได้ก่อตั้ง KFam Club เพื่อฟูมฟักผู้ประกอบการ เมื่อผนวกกับความสำเร็จจากรายการ เอสเอ็มอี ตีแตก ที่โด่งดังเป็นพลุแตก สร้างชื่อให้กับกสิกรไทยได้ไม่น้อย
เมื่อมีโอกาสสร้างสรรค์รายการดีๆ ที่ให้ความรู้เชิงธุรกิจแก่สังคมอีก จึงไม่ลังเลที่จะลงทุน เสี่ยอ๋อตั้งความหวังว่ารายการนี้จะช่วยเสริมความแข็งแกร่งของธุรกิจครอบครัวไทย ตั้งแต่ผู้ประกอบการรายย่อย ขนาดกลาง จนถึงรายใหญ่
ใครที่อยากได้ความรู้เชิงธุรกิจดีๆ ไว้ต่อยอดธุรกิจ เปิดชมรายการเปิดความคิด ธุรกิจสองรุ่น ได้ทุกวันอาทิตย์ ทางสถานีโทรทัศน์กองทัพบก ช่อง 5 เวลา 17.00-17.50 น.